ตลาดหุ้นโลกวิ่งฉิวทาร์เก็ตฟันด์ได้เฮ!
แอสเซท พลัส มองหุ้นสหรัฐฟื้นหนุน ASPSTARS ลงทุนหุ้น 20 บริษัทแบรนด์ดังทั่วโลกขยับขึ้น &#8220;กรุงไทยยูโอบี&#8221; เฮ! ทาร์เก็ตฟันด์ลุยหุ้นไทยเข้าเป้า
15 ก.พ. 2555

แอสเซท พลัส มองหุ้นสหรัฐฟื้นหนุน ASPSTARS ลงทุนหุ้น 20 บริษัทแบรนด์ดังทั่วโลกขยับขึ้น “กรุงไทยยูโอบี” เฮ! ทาร์เก็ตฟันด์ลุยหุ้นไทยเข้าเป้า
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส กล่าวว่า ภาพรวมเศรษฐกิจโลกในปีนี้ยังชะลอตัว แต่นักวิเคราะห์ส่วนใหญ่คาดการณ์ว่าเศรษฐกิจสหรัฐจะเติบโตได้ดีกว่ายุโรป และเงินเหรียญสหรัฐมีแนวโน้มมีเสถียรภาพมากขึ้น รวมทั้งเศรษฐกิจจีนยังขยายตัวในระดับสูง ช่วยสร้างความมั่นใจให้นักลงทุนทั่วโลกมากขึ้น 
“ปัจจัยดังกล่าวจะช่วยให้กองทุนเปิดแอสเซท พลัส สตาร์ (ASPSTARS) ซึ่งเป็นกองทุนผสมต่างประเทศที่ลงทุนโดยตรงในหุ้นบริษัทขนาดใหญ่ประมาณ 20 บริษัทที่เป็นผู้นำธุรกิจและแบรนด์เป็นที่รู้จักทั่วโลกจดทะเบียนในตลาดหุ้นสหรัฐและฮ่องกง จะสร้างผลตอบแทนตามเป้าในเวลาที่เหลืออีก 15 เดือนได้ รวมทั้งบริษัทยังมีแผนออก ASPSTARS กองที่ 2 เมื่อจังหวะเหมาะสม โดยทีมผู้จัดการกองทุนสามารถพิจารณาลงทุนในหุ้นต่างประเทศอื่นๆ ได้ทุกภูมิภาค” นางลดาวรรณ กล่าว
สำหรับผลดำเนินงานของกองทุนตั้งแต่ตั้งกองทุนเมื่อเดือน เม.ย. 2554-3 ก.พ. 2555 มีมูลค่าหน่วยลงทุน (NAV) อยู่ที่ 10.1393 บาท ผลตอบแทนอยู่ที่ 1.39% ขณะที่ดัชนี MSCI All Country World ซึ่งเป็นดัชนีอ้างอิงของกองทุนติดลบ 7.90% 
ทั้งนี้ กองทุนมีเงื่อนไขจะคืนหน่วยลงทุนอัตโนมัติให้ผู้ลงทุนเมื่อมูลค่าหน่วยลงทุนปรับขึ้นผ่านระดับทุก 5% ของมูลค่าหน่วยลงทุนเริ่มแรก คือ 10.50 บาท 11.บาท และ 11.50 บาท ช่วยลดความเสี่ยงจากการรอรับผลตอบแทนเพียงครั้งเดียวเมื่อครบอายุกองทุน 
ด้านนายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า กองทุนเปิดกรุงไทย 10 เอ็ม 5+5% ซึ่งเป็นกองทุนทริกเกอร์ฟันด์ ลงทุนในหุ้นไทย สามารถปิดกองทุนได้ภายในเวลา 8 เดือน หลังจากสร้างผลตอบแทนได้ตามเป้า 10% 
“บริษัทจะพิจารณาออกทริกเกอร์ฟันด์ในรูปแบบต่างๆ ในเวลาที่เหมาะสม เนื่องจากคาดว่าดัชนีจะแกว่งตัวผันผวนในกรอบ 990–1,290 จุดในปีนี้”
นายวนา พูลผล ประธานเจ้าหน้าที่บริหาร บลจ.ยูโอบี (ไทย) กล่าวว่า บริษัทบริหารผลตอบแทนของกองทุนเปิด ยูโอบี ซุปเปอร์ สไตรค์ 6 (UOBSS6) และกองทุนเปิด ยูโอบี ซุปเปอร์ สไตรค์ 7 (UOBSS7) ซึ่งเป็นกองทุนทาร์เก็ตฟันด์ลงทุนหุ้นไทยได้กำไรตามเป้า 7% โดยใช้เวลาเพียง 4 เดือน 22 วัน และ 4 เดือน 26 วัน ตามลำดับ จากอายุโครงการกำหนดไว้ 1 ปี